राष्ट्रीय ग्रामीण स्वास्थ्य मिशन के तहत सरकारी अस्पतालों में प्रसव उपरांत भर्ती महिलाओं को नि:शुल्क पौष्टिक आहार उपलब्ध कराने का प्राविधान किया गया था। करीब आठ माह पूर्व यानी अक्तूबर 2011 से लागू हुई योजना कुछ महीने में ही दम तोड़ती नजर आ रही है। प्रत्येक लाभार्थी महिला के लिए प्रतिदिन 100 रुपये डाइट के हिसाब से बजट का निर्धारण किया गया था। सामान्य प्रसव पर प्रत्येक महिला के लिए दो दिन और विशेष परिस्थिति या आपरेशन कराने वाली महिला के लिए भर्ती रहने के दौरान तक पौष्टिक भोजन दिया जाना था। इसके लिए सितंबर 2011 में कैटर्स के टेंडर भी पास हो गए थे। जिला महिला अस्पताल के लिए 88 रुपये प्रति लाभार्थी डाइट के हिसाब से टेंडर हुआ था।